โครงการต้นแบบการบริหารจัดการโรงไฟฟ้าพลังงานก๊าซชีวภาพจากระบบหมักย่อยขยะอินทรีย์แบบแห้ง

	ในปีงบประมาณ 2557 พพ. ได้รับการสนับสนุนงบประมาณจากกองทุนเพื่อส่งเสริมการอนุรักษ์พลังงาน ในการดำเนินงานโครงการต้นแบบการบริหารจัดการโรงไฟฟ้าพลังงานก๊าซชีวภาพจากระบบหมักย่อยขยะอินทรีย์แบบแห้ง โดยก่อสร้างและติดตั้งระบบฯ ณ กองบิน 2 กองทัพอากาศ จังหวัดลพบุรี เพื่อจัดการปัญหาขยะมูลฝอยที่เกิดขึ้น (ประมาณ 5 ตัน/วัน) รวมถึงเสริมสร้างความมั่นด้านพลังงานไฟฟ้า ส่งเสริมให้เกิดต้นแบบ และเป็นแหล่งเรียนรู้ด้านพลังงานทดแทน นอกจากนี้ยังช่วยเพิ่มปริมาณการผลิตไฟฟ้าจากพลังงานขยะอีกด้วย

	โดยระบบฯ ประกอบด้วย
	1) ระบบคัดแยกขยะแบบ Ballistic Seperator จะทำหน้าที่คัดแยกขยะโดยอาศัยความแตกต่างของลักษณะทางกายภาพ เช่น ขนาด ความหนาแน่นของขยะ ในการคัดแยกขยะแต่ละประเภทออกจากกัน ขยะอินทรีย์จะถูกป้อนเข้าระบบหมักย่อยแบบแห้ง ขณะที่ขยะรีไซเคิลได้จะนำไปจำหน่ายให้ร้านรับซื้อของเก่าต่อไป ระบบฯ รองรับปริมาณขยะได้สูงสุด 10 ตัน/วัน
	2) ระบบหมักย่อยขยะอินทรีย์แบบแห้ง (Dry Fermentation) เป็นระบบหมักย่อยขยะอินทรีย์      ในสภาวะไร้อากาศ (มีสัดส่วนของปริมาณอินทรียสารในน้ำประมาณ 40 - 50% ขณะที่ระบบหมักย่อยทั่วไปประมาณ 10 - 20%) โดยจะรับขยะอินทรีย์ต่อจากระบบคัดแยกขยะ นำไปหมักย่อยเพื่อให้เกิดเป็นก๊าซชีวภาพ ก๊าซชีวภาพที่ผลิตได้จะนำไปเก็บไว้ที่ถังสำรองก๊าซชีวภาพ (ปริมาตรเก็บกัก 550 ลบ.ม.) เพื่อใช้เป็นเชื้อเพลิงในการผลิตไฟฟ้าต่อไป
	3.) ระบบบ่อหมักราง CMU - Hybrid เป็นระบบหมักย่อยน้ำเสียจากระบบหมักย่อยขยะอินทรีย์แบบแห้ง น้ำเสียจากขั้นตอนการคัดแยกขยะ และน้ำมูลวัวจากฟาร์ฒปศุสัตว์ในกองบิน 2 ระบบฯ รองรับ        น้ำเสียได้ปริมาตร 15 ลบ.ม./วัน น้ำเสียที่ผ่านเข้าระบบจะหมักย่อยในสภาวะไร้อากาศเกิดเป็นก๊าซชีวภาพ (ปริมาตร 223 ลบ.ม./วัน) เพื่อใช้เป็นเชื้อเพลิงในการผลิตไฟฟ้า
	4.) ระบบผลิตไฟฟ้าก๊าซชีวภาพ ประกอบด้วยเครื่องยนต์ผลิตไฟฟ้าจากก๊าซชีวภาพ ขนาดกำลังผลิต 250 กิโลวัตต์ จำนวน 2 เครื่อง โดยจะทำหน้าที่ผลิตไฟฟ้าโดยใช้ก๊าซชีวภาพที่ผ่านการทำความสะอาดให้มีคุณสมบัติที่เหมาะสมเป็นเชื้อเพลิงในการผลิตพลังงานไฟฟ้า พลังงานไฟฟ้าที่ผลิตได้จะนำไปใช้กับอาคารสำนักงานภายในกองบิน 2

	ผลการดำเนินการปัจจุบันโครงการฯ มีการใช้งานระบบฯ เพื่อจัดการกับขยะมูลฝอยที่เกิดขึ้นในกองบิน 2 และพื้นที่ใกล้เคียง รวมถึงผลิตพลังงานไฟฟ้าส่งไปใช้กับอาคารสำนักงานได้อย่างต่อเนื่อง ซึ่งคาดว่าจะช่วยลดภาระค่าไฟฟ้า และค่าใช้จ่ายในการจัดการขยะได้เป็นอย่างดี รวมถึงช่วยแก้ปัญหาด้านสิ่งแวดล้อม อีกทั้งยังเป็นศูนย์เรียนรู้ในเรื่องพลังงานทดแทนจากขยะให้กับผู้ที่สนใจได้ต่อไป   

